6.4.2022
FI
Euroopan unionin virallinen lehti
C 152/127
Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston direktiiviksi Euroopan parlamentin ja neuvoston direktiivin (EU) 2018/2001, Euroopan parlamentin ja neuvoston asetuksen (EU) 2018/1999 ja Euroopan parlamentin ja neuvoston direktiivin 98/70/EY muuttamisesta uusiutuvista lähteistä peräisin olevan energian käytön edistämiseksi sekä neuvoston direktiivin (EU) 2015/652 kumoamisesta” (COM(2021) 557 final – 2021/0218 (COD)) (2022/C 152/21)
Esittelijä: Christophe QUAREZ Toinen esittelijä: Lutz RIBBE
Lausuntopyyntö
Euroopan parlamentti, 13.9.2021 Euroopan unionin neuvosto, 22.9.2021
Oikeusperusta
Euroopan unionin toiminnasta tehdyn sopimuksen 114 artikla, 194 artiklan 2 kohta ja 304 artikla
Vastaava jaosto
”liikenne, energia, perusrakenteet, tietoyhteiskunta”
Hyväksyminen täysistunnossa
9.12.2021
Täysistunnon nro
565
Äänestystulos (puolesta / vastaan / pidättyi äänestämästä) 191/2/5
1.
Päätelmät ja suositukset 1.1 ETSK suhtautuu myönteisesti siihen, että nostetaan uusiutuvien energialähteiden tavoiteosuutta, ja panee tyytyväisenä merkille, että nämä tavoitteet on kohdistettu teollisuuteen, liikenteeseen ja asumiseen.
Uusiutuvaa energiaa koskevan politiikan odotetaan tuottavan tuloksia kolmella alalla, jotka ovat ilmastonmuutoksen hillitseminen, energiaturvallisuus ja talouskehitys (työpaikkojen luominen), mutta se edellyttää myös oikeusvarmuutta, jota heikentää se, että tarkistus tehdään vain kaksi viikkoa sen jälkeen, kun määräaika säännösten saattamiselle osaksi kansallista lainsäädäntöä on päättynyt.
ETSK painottaa kuitenkin, ettei korotettukaan tavoite todennäköisesti ole Pariisin ilmastotavoitteiden tasalla, puhumattakaan ilmastonmuutosta koskevan YK:n puitesopimuksen vaatimuksesta estää ihmisen toiminnasta aiheutuvat vaaralliset häiriöt ilmastojärjestelmässä.
Nämä vaaralliset vaikutukset näkyvät jo nyt maapallon lämpötilojen nousuna.
1.2 ETSK kehottaa komissiota kiinnittämään huomiota siihen, että tarvitaan synergiaa toisaalta 55-valmiuspaketin yhteydessä tarkistettujen voimassa olevien säädösten ja toisaalta ehdotettujen uusien välineiden, kuten sosiaalisen ilmastorahaston ja hiilirajamekanismin, välillä.
1.3 ETSK katsoo, että on välttämätöntä luoda tasapuoliset kilpailuedellytykset eri energiantuotantolähteiden välille, mikä edellyttää yhä yleistyvien fossiilisten energiamuotojen tukien lopettamista (1).
1.4 ETSK korostaa, että kansalaisten ja erityisesti nuorten on oltava unionin energiapolitiikan ytimessä, ja pitää tältä osin valitettavana, ettei komissio suhtaudu yksityishenkilöiden ja yhteisöjen tuottajakuluttajuuden edistämiseen ja kehittämiseen kunnianhimoisesti, toisin kuin mitä energiaunionia käsittelevässä tiedonannossa edellytetään.
1.5 ETSK kannattaa yleisesti ehdotuksessa määriteltyjä vastuullisen metsätalouden periaatteita ja suosittaa, että etusijalle asetetaan metsätalouden sivutuotteiden ja kierrätettyjen puutuotteiden käyttö bioenergiana.
Komitea myös kehottaa arvioimaan uudelleen bioenergialaitoksille myönnettävää tukea niin, että suunnataan biopolttoaineet liikenteeseen erityisesti silloin, kun sähköistäminen aiheuttaa ongelmia ja ne tarjoavat helposti saatavilla olevan vaihtoehdon kohtuullisin kustannuksin, kuten jäljempänä kohdissa 4.9 ja 4.20 esitetään.
(1)
EUVL L 328, 21.12.2018, s. 1.